Jisọs onenitumu inyi ebi Ju cha ìchechieek ikọ kan̄ ibe,
“Ire enyi ikirọ inu nkijeen̄ enyi,
enyi mêre ebi ìkigọọk emi me udun̄ me atikọ.
Mgbọ ya,
enyi mêriọọn̄ atikọ ya,
atikọ ya si môsan̄a enyi isibi me usun̄.”
Ema enenifọọk Jisọs ibe,
“Eji ìre bọn owot iman kè Ebereyam,
eji kperarak ire usun̄ inyi ene geege.
Owu òjeje itumu ibe ke eji mêsibi me usun̄?”
Jisọs ofọfọọk ema ibe,
“Ǹkitumu atikọ inyi enyi ibe,
ene geelek òkirọ ijo inu ìre usun̄ inyi ijo inu.
Ogwu usun̄ ìkakiluk ìbia me uwu ogwu ute-uwu.
Îre gwun̄ ogwukaan̄ uwu okiluk ibia me uwu ogwu ute ire mgbọ geelek.
Eya orọ,
ire Gwun̄ Awaji isan̄a enyi isibi me usun̄,
enyi mîsibi me usun̄ me atikọ.
Emi nriọọn̄ ibe ke enyi ìre bọn owot iman kè Ebereyam.
Ire,
enyi ekiweek ikpakpan̄ emi,
mije,
enyi kpebọkọ ikọ n̄a itap me emen kinyi.
Emi ǹkitumu inu mmun̄be me ere Nte n̄a okupbe inyi enyi.
Eyi kinyi,
inu geelek nte kinyi otumube inyi enyi,
eya ke enyi ekirọ.”
Ema efọfọọk Jisọs ibe,
“Ebereyam ore nte kiji!”
Jisọs otutumu inyi ema ibe,
“Ire enyi mere bọn kè Ebereyam,
me atikọ,
kè enyi èkerọ ikwaan̄ Ebereyam orọbe.
Ire,
enyi ekiweek ikpakpan̄ emi ogwu ǹtutumu atikọ nnọbe me otu Awaji inyi enyi.
Ebereyam ìkarọ ojelek inu òkup ikeyi.
Inu geelek nte kinyi okirọ,
eya ke enyi ekirọ.”
Ife cha etutumu inyi Jisọs ibe,
“Eji kpere bọn ugan,
Awaji gaalek me lek kan̄ ore Nte kiji.”
Jisọs otutumu inyi ema ibe,
“Ire Awaji more Nte kinyi me atikọ,
kè enyi èmun̄ emi me chieen̄,
mije,
emi ǹnan̄a me lek Awaji inu me ere keyi.
Ǹkanu me unye eyi n̄a gaalek,
îre Awaji oria emi inu.
Ìre keke orọ enyi kpekikọt igobo ikọ n̄a itet?
Îre nan̄a me lek enyi kpekọt inọ ikọ nkitumu,
mije,
enyi kpeweweek si inọnọ.
Enyi ìre bọn kè nte kinyi ogwu òrere Yọk.
Nkeek Yọk,
ogwu òrere nte kinyi ya si ke enyi ekiweek irọrọ.
Yọk ìre ogwu òkpan̄ ene,
mè ogwu afa,
bene me ibebene.
Ìkakikeke ìnyi atikọ,
mije,
kpunu atikọ geege me emen kan̄.
Mgbọ geelek îkikan̄ ataak,
mgbọ ya ke îkirọ inu òtatat me ugwem kan̄,
mije,
ọmọ ìre ogwu ataak.
Otutuuk ataak mè ofiaan̄ geelek,
îre Yọk osan̄a isibi.
Ire,
mije nkitumu atikọ inyi enyi,
enyi kpechieek me lek n̄a.
Ǹdo enyi nu,
ìre ekene me lek kinyi obokọt ijeen̄ ibe ke îkaan̄ ijo inu nrọbe?
Ire nkitumu atikọ inyi enyi,
ìre keke orọ enyi kpechieek me lek n̄a?
Ogwu òrere gwun̄ Awaji okinọ ikọ Awaji okitumu.
Inu òrọrọ enyi kpekikọt inọ ikọ Awaji ìre ke enyi kpere bọn Awaji.”
Ebi ibot ebi Ju enenifọọk Jisọs ibe,
“Me atikọ,
îriọọn̄ ubọk itat ubọk eji etumube ibe ke owu ìre ogwu Sameria;
ke ijo erumun̄ òwa me ibot kwun̄.”
Jisọs ofọfọọk ema ibe,
“Kpunu ijo erumun̄ geege me ibot n̄a.
Nte n̄a ke nkinyi umin.
Ire,
enyi ekekikpọ emi chieen̄ isiki.
Ìkare emi nkiweek umin inyi lek n̄a.
Ire,
îkaan̄ ogwu òkiweek ibe ebi ene ekemin emi.
Îre ene ya obofieek oyerebet.
Me atikọ,
ǹkitumu inyi enyi ibe ke ogwu geelek òkirọ ikọ n̄a ìkpoyaka ikwu mege ire mgbọ ikakaan̄ge itata.”
Ebi ibot ebi Ju cha inọnọ ikọ yi Jisọs otumube,
ema ebebe ọmọ,
“Mgbọ keyi ke eji eriọọn̄ ibe ke ijo erumun̄ me ibot kwun̄ me atikọ.
Mije,
Ebereyam mè ogbogbo ebi nriran mîkwaan̄ ita.
Owu onenikitumu ibe ke ene geelek òkirọ ikọ kwun̄ ìkpoyaka ikwu.
Ìre owu omin igak nte kiji Ebereyam ogwu òkwukwu?
Sà ìre owu omin igak otutuuk ebi nriran ebi ìkwakwaan̄ ita?
Na-nu,
ìre òkikeek ibe ke owu ìre ekene mọnọ?”
Jisọs ofọfọọk ema ibe,
“Ire emi gaalek nkimin lek n̄a,
umin keya ìkasibi inu geege.
Ire,
Nte n̄a ogwu enyi ekitumu ibe ìre Awaji kinyi ya,
ọmọ okimin emi.
Ubọk geelek enyi kperiọọn̄ Awaji kinyi ya,
emi nriọọn̄ ọmọ.
Ire ntumu ibe ke ǹkariọọn̄ ọmọ,
nkana ogwu ataak kubọk enyi erebe.
Me atikọ,
emi nriọọn̄ ọmọ,
mè ikirọ si ikọ kan̄.
Nte kinyi Ebereyam îbele ejit mgbọ Awaji otumube inyi ibe ke ogwugwu mômun̄ usen inunu n̄a.
Ọmọ îkup imun̄ si usen ya,
mè ibele ejit.”
Ebi ibot ebi Ju cha ebebe ọmọ,
“Owu òkasoso-nu akọp acha go,
ke owu okitumu ibe ke owu osa chieen̄ kwun̄ imun̄ Ebereyam?”
Jisọs otutumu inyi ema ibe,
“Me atikọ,
sabum enimaman nte kinyi Ebereyam,
Emi òwa!”
Mije ikọ ya Jisọs otumube,
ema eteteen̄ okpọkọ ewuuk ibesa itọbọ Jisọs ikpan̄.
Ire,
Jisọs olelet,
mè inween̄ lek inan̄a me oyet egep Uwu Mbuban ya ije isibi.